Madé Sugianto

I Madé Sugianto () inggih punika silih tunggil pangawi saking Bali. Ipun meneng ring Banjar Lodalang, Désa Kukuh, Kecamatan Marga, Kabupatén Tabanan. Ipun akéh ngawedar karya ring basa Bali miwah basa Indonésia. Ipun sutindih ring basa miwah sastra Bali. Nika mawinan, ring warsa 2009, ipun ngripta genah penerbitan sané mawasta Pustaka Eksprési. Penerbit puniki akéh ngawedar buku-buku sastra sané mabasa Bali miwah basa Indonésia. Tetujon ipun ngripta genah penerbitan puniki sawiréh akéh sastrawan Bali sané bingung ri kala nerbitang karya-karyannyané. Akéh sastrawan Bali sané karyané katerbitang ring Pustaka Eksprési.

Madé Sugianto taler naenin nyalin karya sastra saking Djelantik Santha tur katerbitang ring Pustaka Eksprési. Ritatkala punika, ipun teleb ngaryanin karya sastra Bali modérn. Karya sastran ipun sané kapertama inggih punika satua cutet mabasa Bali sané mamurda "Korsi", cerpén punika kakaryanin ri tatkala wentén pemilihan caleg. Cerpén punika kawedar ring majalah Buratwangi druwén Nyoman Manda. Saking galahé punika, ipun seneng ngawi karya sastra modérn tur akéh nerbitang buku ngantos mangkin. Tiosan punika, ipun taler ngripta majalah Eksprési, Kukuh TV, miwah makarya dados wartawan.

Sesuratan
Karya-karya sané sampun kawedar olih Madé Sugianto inggih punika:
 Korsi
 Bikul (2010)
 Preman (2010)
 Sundel Tanah (2010)
 Bunga Valentine (2011)
 Sentana (2011)
 Meong Garong (2012)
 Sing Jodoh (2013)
 Sentana Cucu Marep (2014)
 Ratna Tribanowati (2014)
 Ki Baru Gajah (2015), Pustaka Ekspresi.
 Event Organizer (2016), Pustaka Ekspresi.
 Ngipiang Jokowi (2019), Pustaka Ekspresi.

Ring warsa 2012, ipun ngamolihang Sastra Rancage bidang jasa pengembangan sastra Bali modérn antuk novél mabasa Bali sané mamurda Sentana. Mangkin, Madé Sugianto makarya dados perbekel ring désané, désa Kukuh, Marga, Tabanan. Yadiastun ipun sibuk makarya, ipun tetep ngaryanin karya sastra minakadi ngaryanin cerpén. Cerpén-cerpén ipunné akéh kamedalang ring koran Balipost. Ngantos mangkin, ipun tetep makarya sastra Bali minakadi cerpén, artikel, miwah novél.

 Pustaka 

Kategori:Pangawi Sastra Bali